“Nezavisimaya gazeta”: O‘zbekiston jadal tashqi siyosat yuritmoqda

30.12.2017
Rossiyaning «Nezavisimaya gazeta» nashri O‘zbekistonga Shavkat Mirziyoyev rahbarlik qila boshlaganiga bir yil toʻlganini qayd qildi. Shubhasiz, bir yil – muayayn xulosalar chiqarish uchun qisqa muddat, ammo bu namoyon boʻlishga ulgurgan tendensiyalarni sezish, ularning ijobiy va salbiy ta’sirini baholash uchun yetarli muddatdir.
Toshkentning tashqi siyosatida sodir boʻlayotgan oʻzgarishlar, ayniqsa, yaqqol sezilmoqda. Bu oʻrinda O‘zbekistonning mintaqadagi qoʻshnilar bilan munosabatlarni yoʻlga qoʻyishga intilayotganini alohida ajratib koʻrsatish mumkin. Shunisi diqqatga sazovorki, Shavkat Mirziyoyevning tashqi siyosiy faolligi qoʻshni Turkmaniston va Qozogʻistondan boshlangan.
Ayni paytda rasmiy Toshkent oʻtgan yil davomida Moskva va Pekin bilan iqtisodiy muloqotni faollashtirdi. Shavkat Mirziyoyevning aprel oyida Rossiyaga safari natijasida qariyb 16 milliard dollarlik shartnomalar imzolandi. O‘zbekiston rahbarining shu yil may oyida “Bir makon – bir yoʻl” sammiti doirasida Pekinga ilk safari davomida O‘zbekiston va Xitoy davlatlari oʻrtasida qiymati 20 milliard dollardan katta boʻlgan bitimlar imzolandi.
O‘zbekiston tashqi siyosatidagi diqqatga sazovor oʻzgarishlardan yana biri Toshkentning G‘arb davlatlari bilan munosabatlariga taalluqlidir. Bu borada hozirgi paytda oshkora iliqlik kuzatilmoqda. Jumladan, noyabr oyida Yevropa tiklanish va taraqqiyot banki koʻp yillik tanaffusdan soʻng O‘zbekistonda qayta faoliyat koʻrsata boshladi. Janubiy Koreyaga safar davomida O‘zbekiston Prezidenti mamlakatning Jahon savdo tashkilotiga a’zo boʻlish boʻyicha ishlar qayta boshlanganini e’lon qildi. Seul, oʻz navbatida, Toshkentga bu borada maslahat yordamini koʻrsatishga va’da berdi. O‘zbekistonning G‘arb bilan aloqalari jonlanishiga Myunxenda noyabrda boʻlib oʻtgan O‘zbekiston – Germaniya biznes-forumi, shuningdek, O‘zbekiston parlamenti delegatsiyasining Vashingtonga tashrifi turtki berdi. Ushbu qadamlar kelajakda Toshkent ham tashqi siyosat, ham ichki siyosat sohalarida xalqaro siyosiy va iqtisodiy amaliyotlarga koʻproq mos boʻlishga intilishidan dalolat berayotgan boʻlsa, ajab emas.